### NN 108/2015 (9.10.2015.), Odluka o osnivanju Nacionalnog savjeta za dentalnu medicinu

VLADA REPUBLIKE HRVATSKE

2103

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11 i 119/14), Vlada Republike Hrvatske je na sjednici održanoj 7. listopada 2015. godine donijela

ODLUKU

O OSNIVANJU NACIONALNOG SAVJETA ZA DENTALNU MEDICINU

I.

Osniva se Nacionalni savjet za dentalnu medicinu (u daljnjem tekstu: Savjet).

II.

Savjet je radno tijelo Vlade Republike Hrvatske koji se osniva s ciljem unaprjeđenja i sustavnog praćenja provedbe te procjene učinaka aktivnosti iz nacionalnih strateških i provedbenih dokumenata vezanih uz provođenje preventivnih postupaka zaštite oralnog zdravlja na nacionalnom nivou, u suradnji s Hrvatskim zavodom za javno zdravstvo, kao i zaštite oralnog zdravlja građana Republike Hrvatske.

Savjet se osniva sukladno potrebi za organiziranjem i sinkroniziranjem svih bitnih dionika u sustavu dentala: Hrvatske komore dentalne medicine, Stomatološkog fakulteta Sveučilišta u Zagrebu i Hrvatskog stomatološkog društva, te institucionalizacije dentalne medicine na nacionalnom nivou. Cilj je povezivanje svih dionika u dentalu s tijelima državne uprave i ostalim tijelima, primarno s Ministarstvom zdravlja i Hrvatskim zavodom za zdravstveno osiguranje te s Ministarstvom znanosti obrazovanja i sporta.

III.

Zadaće Savjeta su:

– provođenje ciljeva predviđenih Strateškim planom promicanja i zaštite oralnog zdravlja 2015. – 2017.,

– provođenje preventivnih programa kod djece,

– definiranje mjera i metoda za postizanje dobrog oralnog zdravlja djece,

– provođenje programa ranog otkrivanja oralnog karcinoma,

– razviti sustav kontrole obveznih kontrolnih dentalnomedicinskih pregleda,

– propisati mjere očuvanja i unaprjeđenja zdravlja te unaprjeđenja oralnog zdravlja,

– poticati i provoditi preventivne oralno-zdravstvene mjere, poštujući moguće etičke, vjerske ili jezične specifičnosti koje mogu utjecati na njihovu provedbu.

IV.

Savjet čine:

– predstavnik Ministarstva zdravlja,

– predstavnik Hrvatskog zavoda za javno zdravstvo,

– predstavnik Hrvatskog zavoda za zdravstveno osiguranje,

– predstavnik Sveučilišta u Zagrebu,

– predstavnik Stomatološkog fakulteta Sveučilišta u Zagrebu,

– predstavnik Hrvatske komore dentalne medicine,

– predstavnik Hrvatskog stomatološkog društva Hrvatskog liječničkog zbora.

Predsjednik Savjeta je predstavnik Ministarstva zdravlja.

Predsjednika i članove Savjeta imenovat će Vlada Republike Hrvatske na prijedlog ministra zdravlja.

V.

U rad Savjeta mogu se, po potrebi, uključiti i predstavnici drugih nadležnih tijela i institucija, o čemu odlučuje Savjet.

VI.

Predsjednik, članovi Savjeta i predstavnici drugih nadležnih tijela i institucija uključeni u rad Savjeta nemaju pravo na naknadu za svoj rad.

Savjet će Poslovnikom detaljnije propisati način svoga rada.

VII.

Savjet će imenovati člana koji će obavljati poslove izvršnog dopredsjednika Savjeta. Odluka o imenovanju izvršnog dopredsjednika Savjeta donosi se jednoglasno.

Savjet će Poslovnikom detaljnije odrediti poslove koje obavlja izvršni dopredsjednik Savjeta.

VIII.

Stručne i administrativne poslove za Savjet obavlja Ministarstvo zdravlja u suradnji s Hrvatskim zavodom za javno zdravstvo.

Sredstva za rad Savjeta osigurat će se iz sredstava državnog proračuna Republike Hrvatske na poziciji Ministarstva zdravlja.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/460

Urbroj: 50301-04/12-15-2

Zagreb, 7. listopada 2015.

Predsjednik

Zoran Milanović, v. r.